TLU SA oorweeg belastingboikot  (Foto: TLU SA/Facebook.com) Die Transvaalse Landbou-unie (TLU SA) ondersoek die moontlikheid om munisipale belasting te boikot indien die regering voortgaan met onredelike verhogings van die waarde van eiendomme. Munisipaliteite regoor die land is besig om eiendomme te inspekteer vir algemene of aanvullende waardasierolle. Die waarde van die eiendom bepaal ook die tarief wat op dienste en belasting vir die eiendom gehef word. “Ons is verbaas en teleurgesteld oor hoe die waarde van eiendomme, spesifiek in die landbousektor, tot dubbel die huidige waarde aangepas word,” sê mnr. Louis Meintjes, president van TLU SA. “Dié verhogings is verder dubbelsinnig in die lig van onteiening sonder vergoeding en sprake van ŉ nul-waarde op eiendomme. Jy kan nie aan die een kant sê ŉ eiendom se waarde is nul sodat onteiening sonder vergoeding kan plaasvind en aan die ander kant ander eiendomme se waarde opblaas sodat heffings styg nie.” Die wet spesifiseer die basis van ŉ eiendomswaardasie word deur die markwaarde van die eiendom tydens verkoop bepaal. Die verkoopprys word tans ooreengekom deur ŉ gewillige verkoper en gewillige koper. “Maar met die waarskynlikheid van onteiening sonder vergoeding wat die waarde van eiendomme asook die aantal gewillige kopers laat afneem, is daar geen aanvaarbare rede vir munisipale waardeerders om die waarde van eiendom so dramaties aan te pas nie, aangesien ŉ eiendom geen waarde het indien daar geen aanbod is nie,” sê Meintjes. TLU SA het ŉ beroep gedoen op die onderskeie LUR’e vir plaaslike regering om ingevolge artikel 81 van die Munisipale Eiendomsbelasting-wet die nodige stappe te doen en in te gryp waar munisipaliteite onredelike verhogings op eiendomme toepas. “Ons dring verder aan op ŉ omvattende impakstudie ten einde die waarde van landbougrond met onteiening sonder vergoeding in ag genome, te bepaal. Hy sê die organisasie sal oorweeg om sy lede aan te moedig om munisipale belasting te boikot indien die regering nie hieraan aandag skenk nie.” “TLU SA waarsku grondeienaars om deeglik kennis te neem van die waardasie op eiendomme en beswaar aan te teken waar dit buitensporig verhoog is.”